Ariwnteke ini ig Kiyavwiye Jesus muwaptise Galileyamnaw.
Ig ka atekere avitit judeyamnaw mmanawa neras judeyenevwi giwewkistenkis ivegvenene adahan giwmasepten.
Awaku ini ig misekwe ayge Galileyamnaw.
Kaba danuh ahawkanavrik adahan hiyeg judeyenevwi gifetrakis adahan pahadguhwene misekwene ariku paytbet.
Ayge nikwe Kiyavwiye Jesus gisamwivwi awna git:
— Uyay atak tahan avitit judeyamnaw ku kiney hiyeg pahadguvu.
Ayge kibeyne iwetrit adahan pis keh annut kahadbe ku pariye timepnevwi piwn,
igkis hiyap pannu.
Ku pis muwaka madikte hiyeg hiyakpi,
amawka pis akkaw gitkis.
Amawka pis ka misakwa ayamawnema ay.
Ku pis inyewa keh annut akak Kiyavwiye Uhokri gidatni,
amawka pis akkaw gitkis madikte hiyeg.
Henewatbaki igkis awna mmanawa igkiswa gisamwivwi ka ihpa giwn avim ini hawkri.
Igme Kiyavwiye Jesus kaytwa giwnkis:
— Kote danuhte nuhawkanavrik adahan nah akkaw gitkis madikte hiyeg.
Heneme ku aysaw yis atekere,
hiyawa yis atak.
Hiyeg amedgenevwi inin ka amiyhay.
Nahme ignes amiyhanan.
Igkis amiyhanan awaku ku samah nah ekkene gitkis gikehnikis mbeyevye.
Su yi atak fetya.
Nahme kote atakte.
Kote danuhte nuhawkanavrik adahan nah akkaw.
Ig Kiyavwiye Jesus awna inakni,
gisamwivwi tivik fetya.
Igme misekwe ayge Galileyamnaw adahan aynesa hawkri akiw.
Ayteke ariwntak gisamwivwi gitepkemnikis ig hawata ig tivik atere.
Heneme ig ka tivik giwtrikkisma hiyeg.
Ig tivik mownye.
Igkisme gikannuhnivwi tivik gihapti.
Avimwata ini ayge abet fet neras judeyenevwi giwewkistenkis ayap Kiyavwiye Jesus gak.
Igkis awna:
— Kineykig?
Ayge ka aynsima hiyeg minimnihekbet pawtak gimin Kiyavwiye Jesus.
Gaytakis awna:
— Ig kibeyne awayg.
Gaytakisme awna:
— Kawa.
Ig kinisne hiyeg.
Heneme igkis minimni giharavrikkis neras giwewkistenkis.
Mmanawa igkis avise gibohrikis mmanawa ignes ka batek gikak Kiyavwiye Jesus.
Pabuskak fet ig Kiyavwiye Jesus danuh atere.
Ig pareke arikut ini leglis kewye Uhokri Givin.
Ayge ig kannuhekne.
Neras judeyenevwi giwewkistenkis hiyapni hene,
igkis wakaymnibdi adahan gikannuhakni.
Igkis awna:
— Kitak ner kanuhwa?
Ig ka lekkolya amin Kiyavwiye Uhokri giwn kema wixwiyma.
Ig Kiyavwiye Jesus timapni hene,
ig awna gitkis:
— Nukannuhwan kawki nuwnteknewatma.
In giwntak nawahkisten.
Ku pahavwi inyewa kehkere Uhokri gibetki,
igi hiyaknek ku kitak nah uti nukannuhwan.
Ig hiyak ku nah awna giwntakwa Kiyavwiye Uhokri.
Pahavwi ku pariye awna he giwnteknewatnen,
igi aharitne hiyeg kiyathig.
Nahme awna adahan hiyeg kiyatha nawahkisten.
Nikwe nah awna iwit ku pariye inyewatnene,
nah awna wadit.
amekene Moís ike wotwiy Uhokri gikumadukan,
heneme yuma pahavwinema yaytak ihpene inakni gikumadukan.
Yisme aharit nuwmepten.
Mmahki?
Igkisme kaytwa giwn:
— Pis ku puwvup.
Pariyekama aharit piwmepten?
Igme kaytwa giwnkis:
— Yis madikte wakaymnibdi awaku nah makniwe pahavwi awayg abet samdi.
Yit nah taraksevye awaku nah kehe ini annut.
Yit nah ka kiyatha samdi.
Henneme yis hawata,
yis kannivwiye abet samdi.
Nah akkite yit ku samah.
amekene Moís ike wotwiy pahat gikumadukan ku pariye ikaka git gavitkis gihawkrivwi.
Inakni gikumadukan awna adahan wixwiy hiwh bakimnayh awayg givitkis adahan arakak ku igkis Uhokri gihiyegavu.
Nikwe adahan pahay paka akiw ariwntak giwayvukakkis yis hiwh givitkis.
Ku pahavwi amadga wayk abet samdi nikwe yis hiwh givit abet samdi aytwenempiye akiw.
Hiyawa samdi abet,
heneme yisnewa hiwh givit kahadbe yis ihpene ariwn amekene Moís gikumadukan.
Mmah nikwe yis dagawnaw nutuh avatra ku samah nah makniwe pahavwi awayg pahavwite abet samdi?
Mmahki yis ikanuh ku nah taraksevye?
Ka yi muwaka iki pahavwi ku ig taraksevye kibehtenwatma.
Hiyapnigte ba ig wadityewatma.
Henewatbaki ig Kiyavwiye Jesus awna.